**femeie de zăpadă**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

spuneai într-un timp că iubirea-i eternă

trăiam între ghețuri și-n lumea modernă

dar n-ai mai lăsat nimic să se vadă

din tine, femeie de om de zăpadă

acuma când vine o altă stihie

te caut în mine și în erezie

pe tine, aceea ce n-a fost să-mi fie

pe niciodată și pe veșnicie

tu vii înspre mine, ai coapsele albe

și ninge a tine din florile dalbe

și cu zăpada ce n-a vrut să-mi vie

în inefabila copilărie

mi-e dor cel mai tare când ninge a tine

ca în calendarele precreștine

și-n imaculata calamitate

mi-e dor de trecutele noastre păcate

bate un crivăț a viață și-a moarte

și ninge cu margini de eternitate

și ninge acut să nu se mai vadă

femeia iubită de-un om de zăpadă